DE EUROPÆISKE FÆLLESSKABERS ADMINISTRATIVE KOMMISSION FOR VANDRENDE ARBEJDSTAGERES SOCIALE SIKRING AFGØRELSE nr. 156 af 7. april 1995 om prioritetsregler i forbindelse med ret til ydelser fra syge- og moderskabsforsikringen (95/419/EF)

DE EUROPÆISKE FÆLLESSKABERS ADMINISTRATIVE KOMMISSION FOR VANDRENDE ARBEJDSTAGERES SOCIALE SIKRING HAR -

under henvisning til artikel 81, litra a) i Rådets forordning (EØF) nr. 1408/71 af 14. juni 1971 om anvendelse af de sociale sikringsordninger på arbejdstagere, selvstændige erhvervsdrivende og deres familiemedlemmer, der flytter inden for Fællesskabet, i henhold til hvilken den har til opgave af behandle ethvert administrativt spørgsmål, som opstår i forbindelse med denne forordnings anvendelse,

under henvisning til artikel 34, stk. 2, i forordning (EØF) nr. 1408/71, som præciserer, at den nævnte forordnings bestemmelser om tilkendelse af naturalydelser fra syge- og moderskabsforsikringen til pensionister, rentemodtagere og deres familiemedlemmer, (art. 27-33) »ikke finder anvendelse på en pensionist eller rentemodtager eller på hans familiemedlemmer, såfremt vedkommende har ret til ydelser efter en medlemsstats lovgivning på grundlag af erhvervsmæssig beskæftigelse. I så fald betragtes den pågældende ved anvendelsen af bestemmelserne i dette kapital som arbejdstager eller selvstændig erhvervsdrivende eller som medlem af en arbejdstagers eller selvstændig erhvervsdrivendes familie«, og

ud fra følgende betragtninger:

Det er nødvendigt nøjagtigt at afgrænse rækkevidden af denne artikel og udvide dens anvendelsesområde for at undgå fortolkningsforskelle mellem medlemsstaternes sociale sikringsinstitutioner;

det er nødvendigt at fastsætte prioritetsregler for anvendelsen af forordningens kapitel om sygdom og moderskab, når en arbejdsløs genoptager sin beskæftigelse, men på deltid, i en anden medlemsstat end den stat, efter hvis lovgivning han fortsat får udbetalt ydelser ved arbejdsløshed;

der bør fastsættes prioritetsregler for anvendelsen af kapitlet om sygdom og moderskab, når en pensionist, der er erhvervsmæssigt beskæftiget i en anden medlemsstat, bliver arbejdsløs;

disse prioritetsregler kan imidlertid ikke medføre, at afledte rettigheder går forud for selvstændige rettigheder -

TRUFFET FØLGENDE AFGØRELSE:

1. Artikel 25 i forordning (EØF) nr. 1408/71 finder hverken anvendelse på en helt arbejdsløs arbejdstager eller selvstændig erhvervsdrivende, som genoptager sin beskæftigelse eller på vedkommendes familiemedlemmer, som har ret til ydelser efter en medlemsstats lovgivning i kraft af denne erhvervsmæssige beskæftigelse. I dette tilfælde betragtes den pågældende som arbejdstager eller selvstændig erhvervsdrivende, og hans familiemedlemmer som medlemmer af en arbejdstagers eller af en selvstændig erhvervsdrivendes familie ved anvendelsen af forordningens kapitel om sygdom og moderskab.

2. Artikel 27-33 i forordning (EØF) nr. 1408/71 finder ikke anvendelse på en pensions- eller rentemodtager eller hans familiemedlemmer, som har ret til ydelser efter en medlemsstats lovgivning i kraft af, at der modtages ydelser ved arbejdsløshed. I dette tilfælde betragtes den pågældende som arbejdstager eller selvstændig erhvervsdrivende, og hans familiemedlemmer som medlemmer af en arbejdsløs arbejdstagers eller selvstændig erhvervsdrivendes familie ved anvendelsen af forordningens kapitel om sygdom og moderskab.

3. Anvendelsen af artikel 34, stk. 2, i forordning (EØF) nr. 1408/71 på de nævnte bestemmelser kan ikke medføre, at de afledte rettigheder, som vedkommende har i kraft af en anden person, hvortil han er familiemedlem eller efterlevende, går forud for rettigheder, han selvstændigt har erhvervet i kraft af en erhvervsmæssig beskæftigelse, status som helt arbejdsløs eller modtagelse af en pension eller rente.

4. Denne afgørelse træder i kraft den første dag i den måned, der følger efter offentliggørelsen i De Europæiske Fællesskabers Tidende.

Formand for Den Administrative Kommission

Monique MOUSSEAU